Na temelju članka 98. i članka 118. stavka 2. podstavka 3. Zakona o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10., 90/11., 5/12, 16/12., 86/12., 94/13.,136/14 - RUSRH, 152/14. i 7/17) i suglasnosti Župana Koprivničko-križevačke županije (Klasa:012-03/15-01/28, Urbroj:2137/1-06/05-17-9) od 21. ožujka 2017. godine, Školski odbor Osnovne škole prof. Franje Viktora Šignjara, Virje, dana 22. ožujka 2017. godine donosi

**STATUTARNU ODLUKU**

**O IZMJENAMA I DOPUNAMA STATUTA**

**OŠ PROF. FRANJE VIKTORA ŠIGNJARA, VIRJE**

**Članak 1.**

U Statutu Osnovne škole prof. Franje Viktora Šignjara: Klasa: 012-03/15-01/01, Urbroj: 2137-41-03/15-2 od 13. 04. 2015. g. i Klasa:012-03/15-01/01, Urbroj:2137-41-03/15-4, od 01. veljače 2016. godine (u daljnjem tekstu: Statut) članak 86. stavak 4. briše se .

**Članak 2.**

Članak 116. mijenja se i glasi:

„(1) Pedagoška mjera izriče se i zbog neopravdanih izostanaka s nastave.

(2) Izostanak s nastave, u slučaju pravodobnog zahtjeva roditelja, može odobriti:

- učitelj za izostanak tijekom nastavnoga dana,

* razrednik za izostanak do tri (pojedinačna ili uzastopna) radna dana,
* ravnatelj za izostanak do sedam (uzastopnih) radnih dana,

- učiteljsko vijeće za izostanak do petnaest (uzastopnih) radnih dana.

(3) Pravodobnim zahtjevom roditelja za izostanak učenika s nastave prema

stavku 2. ovoga članka smatra se:

- usmeni ili pisani zahtjev učitelju najkasnije neposredno prije početka nastave za izostanak tijekom nastavnoga dana, a pisani zahtjev razredniku za izostanak do tri pojedinačna ili uzastopna radna dana najkasnije jedan dan prije izostanka,

- pisani zahtjev ravnatelju za izostanak najkasnije tri dana prije izostanka,

- pisani zahtjev učiteljskom vijeću najkasnije osam dana prije izostanka.

(4) Roditelj može, više puta godišnje, opravdati izostanak svoga djeteta u trajanju do tri radna dana, a za koje nije pravodobno podnesen zahtjev za odobrenjem sukladno stavku 3. ovoga članka.

(5) Opravdanost izostanka s nastave zbog zdravstvenih razloga u trajanju duljem od tri radna dana uzastopno dokazuje se liječničkom potvrdom.

(6) Izostanak učenika s nastave može se opravdati i odgovarajućom potvrdom nadležne institucije, ustanove ili druge nadležne fizičke ili pravne osobe (Ministarstvo unutarnjih poslova, sud, nadležni centar za socijalnu skrb, ustanova u koju je učenik uključen zbog pružanja pomoći ili dijagnostike, škola s umjetničkim programima, škola stranih jezika, učenički dom, sportski klub, kulturno-umjetničko društvo, kazalište u koje je učenik uključen, specijalistička ordinacija u kojoj je obavljen pregled ili dijagnostička pretraga i drugo), uključujući i e-potvrdu o narudžbi za pregled u zdravstvenoj ustanovi.

(7) Neopravdanim izostankom smatra se izostanak koji nije odobren ili opravdan sukladno odredbama stavka 2., 3. , 4., 5. i 6. ovoga članka.

(8) Izostanak učenika s nastave prema stavcima 4., 5. i 6. ovoga članka obvezno je opravdati dostavljanjem razredniku ispričnice roditelja, liječničke potvrde ili odgovarajuće potvrde nadležne institucije najkasnije u roku od pet dana od povratka učenika na nastavu.

(9) Roditelj ili skrbnik je dužan javiti razredniku razlog izostanka najkasnije drugi dan nakon izostanka učenika.“

**Članak 3.**

Članak 205. briše se.

**Članak 4.**

Ova Odluka Stupa na snagu osmog dana od objave na oglasnoj ploči Škole.

KLASA:012-03/17-01/01

URBROJ:2137-41-03/15-6

Virje, 22. ožujka 2017.

Predsjednica Školskog odbora:

Lidija Šiptar,dipl. učiteljica

Ova Odluka o izmjenama i dopunama statuta objavljena je na oglasnoj ploči Škole \_\_\_\_\_\_\_\_\_, a stupila je na snagu \_\_\_\_\_\_\_\_\_\_\_\_\_\_\_.

Ravnateljica:

Marica Cik Adaković,prof.